गुवाहाटी, 10 आगष्ट, 2022: नुनमातियाव मोनसे मुगैथाव जाथाइ सोरांआ फैदों ।  60 बोसोर बैसोनि सासे बोराइ सुबुंआ 6 बोसोर बैसोनि उन्दै हिन्जावसानि न’आव थांनानै इनायै जिनाहारि खालामदों ।  बिमा-बिफाया गाव-गावनि खामानियाव ओंखारलांनायनि उनाव हिन्जावसा न’आव हारसिङै दंमोन ।  बे समावनो खाबु लानानै लांसुनिया बोराय सुबुंआ उन्दै हिन्जावसाखौ जिनाहारि खालामदों ।  मिथिनो मोननाय बादिब्ला बे जाथाइखौ 10 बोसोर बैसोनि हिन्जावसानि बिदाया नुदोंमोन नाथाय बियो गिनानै जायगानिफ्राय खारलांदों ।  जेब्ला हिन्जावसानि बिमा-बिफाया न’आव फैफिन्दों अब्ला जाथाइखौ मिथिनो मोननाय लोगो लोगोनो पुलिसनिसिम अजद हैदों ।  बेनि उनाव पुलिसआ बै बोराइ सुबुंखौ पक्स आयेननि जोहै हमनानै लाङो ।  हमजानाय सुबुंखौ दैजेन रामचियारी होनना मिथिनो मोन्दों ।  जाथाइनि सायाव नायबिजिरनाया सोलिगासिनो दं । 